በጋምቤላ ክልል 14 ሺ ችግኞች ተተከሉ
አዲስ አበባ፡- በጋምቤላ ክልል በበ2012 ዓ.ም የአረንጓዴ አሻራ የችግኘ ተከላ ፕሮግራም መጀመር ማብሰሪያ ቀን 14 ሺ ችግኞች መተከላቸው ተገለጸ። በዚህ ዓመት ከ5 ነጥብ 5 ሚሊዮን በላይ ችግኞችን ለመትከል ዝግጅት መጠናቀቁም ተመለከተ።
የጋምቤላ ክልል የእርሻና ተፈጥሮ ሀብት ልማት ቢሮ የተፈጥሮ ሀብትና ጥናት አጠቃቀም ዳይሬክተር አቶ ካሳሁን ሞላ ለአዲስ ዘመን ጋዜጣ እንደገለጹት፤ በሀገር አቀፍ የችግኝ ተከላ ፕሮግራም መጀመር ማብሰሪያ ቀን 14 ሺህ ችግኞች ተተክለዋል። 
በዘንድሮ ዓመት ከተዘጋጁት የችግኝ ዝርያዎች ውስጥ ሁለት ሚሊዮን ሰማኒያ ስምንት የሚሆኑ ዝርያዎች ለደንና ለሌሎች አገልግሎት፣ 1 ነጥብ 25 ሚሊዮን ለምግብነት ፤ 4 መቶ ሺ ለእንሰሳት መኖ እና 1.5 ሚሊዮን ለዘርፈ ብዙ አገልግሎት የሚውሉ መሆናቸውን ዳይሬክተሩ ገልጸዋል። 
አብዛኛዎቹ ችግኞች የሚተከሉት በተፋሰሰ ልማት፤ በተራቆቱና በተጎዱ ቦታዎች እንዲሁም በመንደር ማዕከላት መሆኑን የሚገልጹት ዳይሬክተር፤ ለችግኝ ተከላው 3ሺ ዘጠኝ መቶ ሰማንያ ሄክታር የሚጠጋ መሬት የተለይ መሆኑን ጠቁመዋል።
እስከአሁን 9 መቶ ሺህ የሚሆኑ ጓድጓዶች መዘጋጀተቸውን ገልጸዋል። ለተከላ ከተዘጋጁት ችግኞች በተጨማሪ የተከላው ሁኔታ እየታየ በአንድ ወር የሚደርሱ እንደሞሪንጋ ዓይነት ችግኞች የሚዘጋጁ መሆኑን አመልክተዋል። 
በ2011 ከተተከሉት ችግኞች ውስጥ 83 በመቶ መጽደቃቸውን የገለጹት ዳይሬክተሩ፤ የተቀሩት ችግኞች ያልጸደቁበት ምክንያት አምና የነበረው የተከላ ሥራ ዝግጅት ጥድፊያ የተሞላበት በመሆኑ እንደነበር አመልክተዋል። የህዝብ ንቅናቄ ከሚጠበቀው በላይ መሆኑን የተከላ ሂደቱን ጥበቆ መትከል ላይ ችግሮች መፍጠሩን፤ ከተተከለም በኋላ እንክብካቤ ላይ ክፍተቶች መታየታቸውን አስታውቀዋል። 
ባለፈው ዓመት የነበሩ ችግኞችን ወደ መትከያ ቦታዎች የማጓጓዝና ተቀናጅቶ የመሥራት ውስንነቶች በመቅረፍ፤ ችግኖችን በተከላ አቅራቢ ሳይቶች ላይ በማፍላት ሰፊ የዝግጅት ሥራ መሠራቱን የሚገልጹት ዳይሬክተሩ፤ ዘንድሮ የሚተከሉ ችግኞች ከአምና የተሻለ እንዲጽድቁ የሚያስችል ዝግጅት መደረጉን አስታውቀዋል።
እንደ ዳይክሬተሩ ገለጻ፤ የችግኝ ተከላ ፕሮግራሙ በሁሉም የክልሉ ዞኖች፣ ወረዳዎችና ከተሞች ውስጥ ይካሄዳል። በክልሉ አንዳንድ የዞኑ ውሃ የሚሞላ አካባቢዎች የክረምቱ ወቅት ሳይገባ በቅድሚያ እንዲተክሉ ይደረጋል ብለዋል። ውሃ በማይበዛባቸው ረግረጋማ መሬቶች ላይ ችግኞች እንዲተክሉ የማድረግ ሥራ እንደሚከናወንም አመልክተዋል። 
ከኮሮና ቫይረስ ወረርሽኝ ስጋት ጋር በተያያዘ የህዝብ ንቅናቄ እንደ አምና ሳይሆን ወረርሽኙን መከላከል በሚያስችል መልኩ ርቀትን በመጠበቅ የሚከናወን መሆኑን የሚገልጹት ዳይሬክተሩ፤ የኮሮና ቫይረስ ወረርሽኝን በመከላከል ሰዎች ርቀታቸውን ጠብቀው፣ በደን ባለሙያዎች በመመራት የችግኝ ተከላው እንዲካሄድ እየተሠራ መሆኑን ገልጸዋል።
ለችግኝ ተከላ የህብረተሰቡ ርብርብ እንደሚ ያስፈልግ ጠቁመው፤ ለመጽደቃቸው የሁሉንም ጥረት የሚጠይቅ በመሆን ሁሉም ሰው የተከላ ቸውን ችግኞች መንከባከብ እንደሚያስፈልግ አመል ክተዋል።
 አዲስ ዘመን ሰኔ 1/2012 ወርቅነሽ ደምሰው